Psalam (Šarić) 92.
Psalam; pjesma; za subotu.

1Lijepo je hvaliti Gospoda, pjevati imenu tvojemu, Svevišnji, 

2Navješćivati jutrom milost tvoju, vjernost tvoju noću 

3Uz deset žica na harfu i uz citaru. 

4Jer me veseliš, Gospode, djelima svojim; s djela ruku tvojih radujem se: 

5Kako su velika djela tvoja, Gospode, kako su duboke osnove tvoje! 

6Samo tko je nerazuman, ne shvaća to; samo tko je luđak, ne može to nikada razumjeti. 

7Niču bezbožnici kao trava; cvjetaju svi zlikovci; ali samo zato, da izginu zauvijek. 

8A ti si visoko uzvišen: u vijeke ti si Gospod. 

9Jer evo, neprijatelji tvoji, Gospode, jer evo, neprijatelji tvoj ginu, svi se zločinci rasipaju, 

10 Ti si učinio velikom snagu moju kao u bivola; pomazao si me svježim uljem. 

11 Ponosno gleda oko moje na protivnike moje; o padu bezbožnika, koji su stajali proti meni, slušalo je uho moje. 

12 A pravednik se zeleni kao palma, kao cedar libanonski raste gore, 

13 Koji su zasađeni u kući Gospodnjoj, zelene se u dvorima Boga našega: 

14 Još u starosti nose obilat plod, jedri su i zeleni. 

15 Tako oni javljaju: Gospod je dobar; on je branik moj bez mane. 

Psalmi (Šarić)